b'\n_START_ARTICLE_\nDolina Vi\xc3\xb1ales\n_START_SECTION_\nPovijest\n_START_PARAGRAPH_\nMnoge \xc5\xa1pilje, koje su razbacane na obroncima grebenja doline Vi\xc3\xb1ales, su bile naseljene stolje\xc4\x87ima prije dolaska \xc5\xa1panjolskih osvaja\xc4\x8da. Plodno tlo i pogodna klima doveli su do razvoja sto\xc4\x8darstva i uzgoja krmnog bilja i \xc5\xbeitarica, za \xc5\xa1to su rabljeni robovi iz Afrike. Ostaci najve\xc4\x87e hacijende, Pan de Az\xc3\xbacar, svjedo\xc4\x8de kako su robovi bili u\xc4\x8deni razli\xc4\x8ditim zanatima. Prebjegli robovi, poznati kao cimarrones, su \xc4\x8desto tra\xc5\xbeili skloni\xc5\xa1te u brojnim \xc5\xa1piljama doline._NEWLINE_Nakon pojave i zna\xc4\x8dajnog \xc5\xa1irenja uzgoja duhana, selo Vi\xc3\xb1ales je osnovano 1875., uz cestu koja vodi od glavnog grada pokrajine, Pinar del Rio, do Puerto Esperanza, glavnog izlaza na more. Zapadna \xc5\xbeeljeznica (Ferrocarril del Oeste), od koje su ostali tek poneki ostaci, sagra\xc4\x91ena je 1882. godine. Dolina Vi\xc3\xb1ales je bila popri\xc5\xa1tem nekoliko vojnih operacija tijekom rata za neovisnost, ali i za vrijeme kubanske revolucije. Trenuta\xc4\x8dno, dolina je posve\xc4\x87ena poljoprivredi, a njezino stanovni\xc5\xa1tvo od nekih 8.000 ljudi se uglavnom bavi uzgojem duhana, usjeva koji daje najbolje prinose. Nedavni eksperimenti su pokazali da uporaba strojeva smanjuje kvalitetu duhana, \xc5\xa1to obja\xc5\xa1njava za\xc5\xa1to se stare metode, poput \xc5\xbeivotinjskih kola, jo\xc5\xa1 uvijek koriste u ovoj dolini.\n_START_SECTION_\nOdlike\n_START_PARAGRAPH_\nVe\xc4\x87ina zgrada, razbacanih po ravnici, su jednostavne i izgra\xc4\x91ene od lokalnih i prirodnih materijala, a koriste se kao domovi ili obiteljska poljoprivredna gospodarstva. Selo Vi\xc3\xb1ales, polo\xc5\xbeeno uz glavnu ulicu, zadr\xc5\xbealo je svoj izvorni izgled, a tu su i mnogi zanimljivi primjeri kolonijalne arhitekture. Dolina je dom izvornoj kulturi koja je spoj doprinosa autohtonih naroda, \xc5\xa1panjolskih osvaja\xc4\x8da i afri\xc4\x8dkih robova. Izvrsna ilustracija ove kulture je glazbeni izri\xc4\x8daj poljskih radnika (veguero), \xc4\x8diji glavni tuma\xc4\x8d je bio Benito Hernandez Cabrera (poznat kao Vi\xc3\xb1alero). Ovdje tako\xc4\x91er cvatu i monogi tradicijski obrti. Kubanci se sna\xc5\xbeno poistovje\xc4\x87uju s dolinom Vi\xc3\xb1ales zbog ljepote mjesta i njegove povijesne i kulturne va\xc5\xbenosti. U likovnim djelima umjetnika, kao \xc5\xa1to su Domingo Ramos i Tiburcio Lorenzo, dolina je pretvorena u simbol karipskog krajolika.'